แรงซื้อหุ้นบิ๊กแคปพยุง SET ปิดเช้าบวก 2 จุด บ่ายเสี่ยงพลิกลบ จับตาแนวรับ 1,560 จุด
แรงซื้อหุ้นบิ๊กแคปพยุง SET ปิดเช้าบวก 2 จุด บ่ายเสี่ยงพลิกลบ จับตาแนวรับ 1,560 จุด โดยดัชนีช่วงเช้าปิดที่ระดับ 1,565.83 จุด เพิ่มขึ้น 1.87 จุด หรือ 0.12% มูลค่าการซื้อขาย 3.96 หมื่นล้านบาท
22 มี.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,565.83 จุด เพิ่มขึ้น 1.87 จุด หรือ 0.12% มูลค่าการซื้อขาย 3.96 หมื่นล้านบาท 
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้แกว่งตัวในกรอบอิงทางลง แต่ก็มีความพยายามประคองตัวให้ยืนเหนือ 1,560 จุด ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบสลับกัน เผชิญแรงกดดันจากสถานการณ์การแพร่ระบาดไวรัสโควิด-19 ระลอก 3 ในต่างประเทศ โดยหลายประเทศมีผู้ติดเชื้อเพิ่มขึ้น โดยยุโรป ได้แก่ อิตาลี และฝรั่งเศส เป็นต้น ส่วนในเอเชียมี อินเดีย, อินโดนีเซีย, ฟิลิปปินส์ ทำให้ต้องจับตาสถานการณ์อย่างใกล้ชิด แม้แต่บ้านเราก็มีคลัสเตอร์ใหม่เกิดขึ้น และยังต้องติตดามในเขตบางแค และ บางขุนเทียน
นอกจากนี้ อัตราผลตอบแทนพันธบัตร (Bond yield) สหรัฐฯก็ขึ้นมา 1.7% เมื่อวันศุกร์ที่ผ่านมา หลังมีรายงานว่าธนาคารกลางสหรัฐฯ (เฟด) จะไม่ต่ออายุโครงการผ่อนคลายด้านเงินทุนสำหรับธนาคารพาณิชย์ จากที่จะสิ้นสุดลงในวันที่ 31 มี.ค.นี้ ทำให้วิตกว่าธนาคารจะทำการขายพันธบัตรที่ถืออยู่ออกมา
อย่างไรก็ดี ให้รอติดตามการประชุมคณะกรรมการนโยบายการเงิน (กนง.) ในวันที่ 24 มี.ค.นี้ ตลาดคาดว่าจะคงอัตราดอกเบี้ยนโยบาย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ถ้าการพักตัวของตลาดไม่แรงก็ถือว่ายังใช้ได้ แต่ถ้าหลุดแนว 1,560 จุด ก็จะมีโอกาสลงมาทดสอบแนวรับ 1,550 จุด ได้ ส่วนแนวต้านให้ไว้ที่ 1,565-1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR      มูลค่าการซื้อขาย   2,453.32 ล้านบาท  ปิดที่  31.25 บาท ลดลง  0.75 บาท
BANPU   มูลค่าการซื้อขาย   1,733.32 ล้านบาท  ปิดที่  11.90 บาท เพิ่มขึ้น 0.70 บาท
TTA     มูลค่าการซื้อขาย   1,599.99.ล้านบาท  ปิดที่  12.20 บาท เพิ่มขึ้น 2.00 บาท
CPF     มูลค่าการซื้อขาย     994.43 ล้านบาท  ปิดที่  29.75 บาท ลดลง  0.25 บาท
AMANAH  มูลค่าการซื้อขาย     968.28 ล้านบาท  ปิดที่   6.20 บาท ลดลง  1.10 บาท